Tina Nedergaard (V), 2010-03-16:
Indledningsvis vil jeg gerne sige, at jeg selvfølgelig glæder mig over, at der som udgangspunkt er opbakning til lovforslaget, hvilket jo heller ikke kommer bag på mig, da der foreligger en aftale.
Jeg synes også, at det er et godt forslag, ikke mindst – som V’s og K’s ordførere var inde på – de fordele, der også følger af det her.
Med lovforslaget bliver det muligt at digitalisere den del af VEU-administrationen, der ikke allerede er digitaliseret, og dermed reducere udgifterne til administration og bøvl og bureaukrati, for det er jo sådan set i vores alle sammens interesse.
Den del af VEU-administrationen, der vedrører tilmelding og framelding ved erhvervsrettet voksen- og efteruddannelse og adgang til AMU, har været digitaliseret siden årsskiftet som følge af vedtagelsen af lovforslag nr. L 76 i december 2009.
Hele tanken bag det er jo, at digitaliseringen skal medføre mindre tidsforbrug både for virksomhederne, kursisterne og uddannelsesstederne.
Samtidig skal effektiviseringsgevinsten netop bidrage til finansieringen af politireformen.
I det hele taget er det vores målsætning fra regeringens side at udnytte den nye teknologi til at undgå, at vi bruger vores ressourcer i uddannelsessektoren på alt mulig andet end at undervise.
Men det ændrer jo ikke på, hvad f.eks. hr. Carsten Hansen har været inde på, at der har været problemer forbundet med den del af digitaliseringen, der startede den 4. januar.
Det har der faktisk været i ganske få timer – jeg tror, det var 6 timer – hvor systemet som sådan har budt på tekniske problemer, men der har altså været kommunikationsproblemer mellem det, virksomhederne er i besiddelse af, og det, som skolerne kan levere.
Det er der så også blevet fulgt op på.
Der er sket det, at de uddannelsessteder, som virksomhederne har kontaktet for at få hjælp, i sig selv har ydet en betydelig indsats for at hjælpe virksomhederne, altså direkte i leverandør til kunde-forholdet.
Også ministeriet har igangsat en række aktiviteter, der skal afhjælpe problemerne.
Der er givet information og vejledning, dels konkret til virksomheder og borgere, dels via hjemmesider og vejledningsmaterialer, dels ved dialog og informationsmøder rundtom i landet.
Og så er der også oprettet en egentlig direkte supportlinje til UNI-C, hvor virksomhederne kan henvende sig, hvis de har problemer med portalen.
Der er udtrykt skepsis, med hensyn til om virksomhederne kan anvende webportalen efteruddannelse.dk til ansøgning om godtgørelse af befordringstilskud fra den 1. juli 2011, og med hensyn til om skolerne kan opnå de forudsatte rationaliseringsgevinster.
Som nævnt er jeg blevet orienteret om, at portalen virker it-teknisk set, og at de væsentligste problemer mere har været organisatoriske og kommunikationsmæssige problemer.
Når vi så ser på det konkrete lovforslag, kan vi i hvert fald se det positive i det, at der er over et år til digitaliseringen af VEU-godtgørelsen og -befordringstilskuddet, hvilket betyder, at vi også har mulighed for at få løst problemerne i systemet, inden vi når frem dertil.
Altså, jeg vil gerne gøre det fuldstændig klart, at det også er i min interesse, at det, når vi overgår til digitaliseringen, fungerer så godt og så smidigt og så problemfrit, at den effektiviseringsgevinst, som vi har tilladt os at anvende til andre gode formål, rent faktisk også bliver høstet i praksis.
Men jeg håber, at partierne bag politireformen og den styrkelse, der skete der, er parate til i mindelighed at drøfte, hvordan vi finder løsninger fremadrettet – også for det aktuelle lovforslag, som jeg som sagt er glad for har fået en velvillig behandling af Folketinget.